
Consiliul a adoptat ordinea de zi care figurează în documentul 5529/26.
	2.
	Aprobarea punctelor „A”
(a)	Lista fără caracter legislativ
	
	
5531/26


Consiliul a adoptat toate punctele „A” care figurează în documentul sus-menționat, inclusiv toate documentele COR și REV lingvistice prezentate în vederea adoptării.
	
	(b)	Lista cu caracter legislativ [deliberare publică în temeiul articolului 16 alineatul (8) din Tratatul privind Uniunea Europeană]
	
	5532/26



	1.
	Regulament privind eliminarea treptată a importurilor de gaze naturale din Rusia și îmbunătățirea monitorizării potențialelor dependențe energetice și de modificare a Regulamentului (UE) 2017/1938
Adoptarea actului legislativ
aprobat de Coreper, partea I, la 23.1.2026

Consiliul a aprobat poziția în primă lectură a Parlamentului European, iar actul propus a fost adoptat în temeiul articolului 294 alineatul (4) din Tratatul privind funcționarea Uniunii Europene, cu votul împotrivă al Ungariei și Slovaciei și cu abținerea Bulgariei [temei juridic: articolul 194 alineatul (2) și articolul 207 din TFUE].
În anexă figurează declarații cu privire la acest punct din partea Bulgariei, Franței, Ungariei, Slovaciei, precum și a Comisiei.
Activități fără caracter legislativ
	3.
	Prioritățile președinției cipriote
Prezentare din partea președinției
Schimb de opinii

Consiliul a luat act de prezentarea președinției cu privire la prioritățile sale și a desfășurat un schimb de opinii.
	4.
	Scutul european pentru democrație: consolidarea democrațiilor puternice și reziliente
Schimb de opinii

	5.
	Dialogul anual privind statul de drept: dezbatere pe țări
Schimb de opinii

	Diverse
	
	

	
	a) Strategia macroregională a UE pentru zona Oceanului Atlantic
Informare din partea Spaniei

	b) Regiunile ultraperiferice ale UE
Informare din partea Franței și Portugaliei

ANEXĂ
Declarații privind punctele „A” cu caracter legislativ care figurează în documentul 5532/26
	Referitor la punctul 1 de pe lista punctelor „A”:
	Regulament privind eliminarea treptată a importurilor de gaze naturale din Rusia și îmbunătățirea monitorizării potențialelor dependențe energetice și de modificare a Regulamentului (UE) 2017/1938
Adoptarea actului legislativ


DECLARAȚIA COMISIEI
„Pentru a evita riscurile esențiale în materie de securitate și dependențele energetice care rezultă din continuarea comerțului cu energie cu Federația Rusă, Comisia Europeană își menține angajamentul de a asigura eliminarea treptată a tuturor importurilor de petrol rămase din Federația Rusă până la sfârșitul anului 2027, în conformitate cu Declarația de la Versailles.
Comisia intenționează să prezinte o propunere legislativă la începutul anului 2026 pentru a interzice importurile de petrol din Federația Rusă cât mai curând posibil, dar nu mai târziu de sfârșitul anului 2027. 
Comisia va evalua cu atenție impactul potențial al unei încetări accelerate a importurilor de petrol asupra securității aprovizionării, a economiei și a competitivității celor mai afectate state membre.
Comisia va colabora în mod activ, într-un spirit de solidaritate, cu statele membre direct afectate și cu alte state membre relevante, în vederea identificării măsurilor adecvate pentru a reduce la minimum posibilele riscuri identificate în evaluare, facilitând accesul la surse alternative de aprovizionare.”
DECLARAȚIA BULGARIEI
„Bulgaria sprijină obiectivul strategic al propunerii de regulament privind eliminarea treptată a importurilor de gaze naturale din Rusia și îmbunătățirea monitorizării potențialelor dependențe energetice și de modificare a Regulamentului (UE) 2017/1938 (Regulamentul REPowerEU).
Luăm act de textul final de compromis al Regulamentului REPowerEU și, în special, recunoaștem elementele compromisului legate de:
· luarea în considerare a particularităților Europei Centrale și de Sus-Est și a obiectivului de a asigura surse alternative de aprovizionare cu gaze naturale;
· trimiterile la obiectivele de constituire de stocuri de gaze și
· menținerea clauzei suspensive în cazurile de risc pentru securitatea aprovizionării cu energie.
În același timp, menținem următoarele considerații:
 —	Articolul 5 alineatul (8), aplicabil în cazul Strandja 1, nu este justificat, având în vedere că prin acest punct de interconectare tranzitează numai gaze naturale de origine non-rusă, și generează o sarcină administrativă disproporționată pentru importatorii de gaze de origine non-rusă.
 —	Textul final de compromis nu oferă suficiente garanții împotriva eventualelor proceduri de arbitraj și sancțiuni financiare pentru întreprinderile cu contracte de tranzit pe termen lung prin gazoducte și cu capacitate rezervată. Bulgaria insistă asupra reciprocității depline, inclusiv asupra unor garanții financiare adecvate pentru statul membru care aplică regulamentul la frontiera externă a UE, inclusiv în cazurile în care actul este ulterior anulat sau declarat ilegal.
 —	Temeiul juridic propus pentru adoptarea regulamentului nu este suficient.
Având în vedere preocupările de mai sus și ținând seama de faptul că considerațiile Bulgariei prezentate în declarația scrisă pentru reuniunea Consiliului Energie din 20 octombrie 2025 nu sunt pe deplin reflectate, Bulgaria se abține în ceea ce privește textul final al Regulamentului REPowerEU.”
DECLARAȚIA FRANȚEI
„În conformitate cu Declarația de la Versailles, Franța a sprijinit întotdeauna pe deplin încetarea dependenței UE de combustibilii fosili din Rusia.
În cursul negocierilor privind acest proiect de regulament, Franța s-a străduit să asigure soliditatea juridică a textului și modalități de punere în aplicare care să permită reducerea la minimum a riscului de eludare a interdicțiilor. În acest sens, Franța subliniază că utilizarea exclusivă a sancțiunilor europene trebuie să rămână norma pentru măsurile restrictive pe care Uniunea Europeană decide să le impună țărilor terțe. Adoptarea Regulamentului REPowerEU privind gazele a reprezentat o excepție de la această regulă, trebuie să rămână excepțională și a fost justificată de circumstanțe foarte specifice. Prin urmare, Franța va fi deosebit de vigilentă în ceea ce privește orice măsuri de interdicție viitoare care ar putea fi asimilate sancțiunilor, în special în sectorul energetic.”
DECLARAȚIA UNGARIEI
„În opinia Ungariei, compoziția mixului energetic, precum și deciziile privind sursele de aprovizionare și rutele de transport și diversificarea acestora trebuie să rămână la latitudinea fiecărui stat membru. Ungaria își exprimă profunda îngrijorare cu privire la faptul că Regulamentul REPowerEU afectează în mod fundamental și negativ securitatea energetică, prețurile la energie și alegerea suverană a mixului energetic. Prin urmare, suntem de părere că Regulamentul REPowerEU aduce atingere suveranității statelor membre și nu respectă principiul subsidiarității. 
Adunarea Națională a Ungariei a emis un aviz motivat cu privire la preocupările semnificative legate de subsidiaritate.
Ungaria are îndoieli serioase cu privire la temeiul juridic ales pentru regulament.  În Regulamentul REPowerEU nu există un obiectiv comun de politică comercială, iar acesta chiar contravine obiectivelor indicate la articolul 194 alineatul (1) din TFUE. Prin urmare, considerăm că aceasta este o măsură de «sancțiune de facto», care ar fi putut fi adoptată exclusiv în temeiul articolului 215 din TFUE și al articolului 29 din TUE.
În plus, Ungaria consideră că Regulamentul RepowerEU încalcă principiul solidarității prevăzut la articolul 194 alineatul (1) din TFUE. Principiul solidarității implică o obligație generală a Uniunii și a statelor membre de a ține seama de interesele altor actori atunci când își exercită competențele. Uniunea și statele membre ar trebui să evite luarea de măsuri care, din perspectiva securității aprovizionării, a viabilității economice și politice și a diversificării surselor de aprovizionare și a aprovizionării, le afectează negativ interesele, având în vedere că, în caz de conflict, ar fi obligate să echilibreze interesele respective. Date fiind consecințele negative previzibile din punct de vedere economic, social și în materie de prețuri ale Regulamentului REPowerEU asupra Ungariei, nu s-a găsit un astfel de echilibru.
În opinia Ungariei, dispozițiile privind o interdicție totală la import nu respectă principiile necesității și proporționalității și nici principiul securității juridice, inclusiv din perspectiva existenței unei perioade de pregătire suficiente pentru cei afectați de interdicție. 
Ungaria regretă faptul că nu a fost efectuată nicio evaluare de impact cuprinzătoare, specifică fiecărei țări, care să includă o verificare a competitivității cu privire la presiunile și volatilitatea prețurilor rezultate, precum și la problemele regionale legate de securitatea aprovizionării. Statele membre fără ieșire la mare, precum Ungaria, se află într-o situație aparte, de care ar fi trebuit să se țină seama. În plus, data finală a eliminării treptate a furnizării de gaze prin gazoducte a fost stabilită fără să se țină seama de rezultatul evaluării impactului regional realizate de Comisie în cursul trilogurilor.
Ungaria este convinsă că măsurile prezentate în proiectul Regulamentul REPowerEU nu numai că vor conduce la prețuri mai mari și mai volatile la energie, prețuri care au devenit deja cel mai mare obstacol în calea competitivității europene, ci vor amenința și securitatea aprovizionării, în special în cazul statelor membre fără ieșire la mare. Deși Regulamentul RepowerEU include o clauză de suspendare ca măsură de salvgardare în cazul unei crize bruște și grave a aprovizionării, este puțin probabil ca aceasta să fie aplicabilă în practică, având în vedere circumstanțele și cerințele stricte necesare pentru declanșarea sa.
În plus, avem, de asemenea, rezerve juridice serioase, deoarece Regulamentul RepowerEU interferează cu contractele pe termen lung existente și implică răspunderea în numele entităților economice și/sau al statelor membre. Regulamentul nu prevede niciun mecanism de compensare financiară pentru a atenua această răspundere.
Riscul aplicării retroactive a anumitor dispoziții a rămas un domeniu potențial de contestare în justiție în text, cum ar fi data de 17 iunie 2025, dată de la care orice nou contract de furnizare de gaze din Rusia este luat în considerare în temeiul efectului imediat de eliminare treptată al Regulamentului RepowerEU.
Eliminarea blocajelor de infrastructură pentru a stabili rute de aprovizionare pentru importurile de energie din afara Rusiei în cantitate suficientă ar fi o condiție prealabilă pentru abordarea consecințelor aplicării Regulamentului RepowerEU. În pofida acestui fapt, Comisia Europeană refuză în continuare să sprijine dezvoltarea infrastructurii pentru combustibili fosili cu fonduri UE. 
În cele din urmă, stabilirea mai multor categorii de țări partenere, împreună cu proceduri de autorizare diferențiate, conduce la o potențială discriminare în rândul furnizorilor externi de gaze, cauzând provocări comerciale și juridice. 
Prin urmare, Ungaria votează împotriva Regulamentului REPowerEU și își rezervă dreptul de a solicita anularea acestuia în fața Curții de Justiție a UE.
În același timp, Ungaria recunoaște că anumite dispoziții reflectă textul celui de al 19-lea pachet de sancțiuni împotriva Federației Ruse. Ungaria afirmă că o astfel de metodă legislativă ar trebui să se aplice oricăror noi măsuri potențiale care ar viza pachetul de sancțiuni împotriva Federației Ruse. 
În consecință, Ungaria subliniază că, pentru a asigura cel mai înalt grad posibil de securitate juridică pentru operatorii din Uniune, inclusiv pentru a oferi claritate cu privire la dispozițiile legale aplicabile în temeiul dreptului Uniunii, trebuie să se respecte coerența și consecvența între diferitele acte legislative și politici ale UE, inclusiv scutirile și derogările din Regulamentul (UE) nr. 833/2014, astfel cum era în vigoare la momentul respectiv.”
DECLARAȚIA SLOVACIEI
„Republica Slovacă sprijină eforturile care vizează reducerea treptată a dependenței de combustibilii fosili importați. Cu toate acestea, astfel de eforturi trebuie să reflecte în mod corespunzător particularitățile geografice, de infrastructură și economice ale celor mai afectate state membre, precum și constrângerile juridice existente.
Prin urmare, Republica Slovacă votează împotriva adoptării Regulamentului REPowerEU din cauza impactului său economic și financiar negativ anticipat și a potențialelor sale efecte negative asupra securității aprovizionării.
Republica Slovacă, în calitate de țară fără ieșire la mare care nu are acces direct la terminalele pentru GNL și petrol, a făcut investiții semnificative și a dezvoltat linii de interconexiune pentru gaze cu toate țările învecinate pentru a consolida securitatea energetică. Cu toate acestea, blocajele existente în infrastructura din afara teritoriului slovac continuă să limiteze posibilitatea de a diversifica aprovizionarea cu gaze și de a importa volume suficiente într-un mod eficient și rentabil în termenul propus. Regulamentul nu reflectă în mod adecvat aceste constrângeri și nu oferă celor mai afectate state membre instrumente adecvate pentru a le aborda.
În plus, sistemul energetic slovac se bazează în mod tradițional pe importurile de combustibili fosili din Federația Rusă, garantate prin contracte pe termen lung. Rezilierea prematură a acestor contracte ar expune Republica Slovacă și participanții la piața slovacă la arbitraj și la alte proceduri judiciare. Regulamentul nu stabilește nicio garanție și niciun cadru de atenuare a riscurilor pentru a aborda aceste consecințe juridice și financiare pentru statele membre și importatorii afectați.
În cele din urmă, Republica Slovacă își reiterează profunda îngrijorare cu privire la alegerea temeiului juridic al regulamentului, precum și cu privire la compatibilitatea acestuia cu principiile proporționalității și solidarității energetice.”

